Filelighti käsiraamat

# Filelighti käsiraamat

Max Howell `<max.howell@methylblue.com>`

Martin Sandsmark `<martin.sandsmark@kde.org>`

Tõlge eesti keelde: Marek Laane
Versioon 1.20 (KDE
4.11) (2013-05-25)

Autoriõigus © 2006 Max Howell

Autoriõigus © 2009 Martin Sandsmark

Autoriõiguse märge

Filelight loob kontentrilistest segmenteeritud ringidest interaktiivse kaardi, mis visualiseerib sinu arvuti kettakasutust.

Peatükk 1. Sissejuhatus
Sissejuhatus

# Peatükk 1. Sissejuhatus

Filelighti abil saab hõlpsasti ülevaate oma kettaruumi jagunemisest. Rakendus näitab failisüsteemi graafiliselt kontsentriliste lõigustatud ringidena. Nii saad kergesti tuvastada suurimad ketast kasutavad failid või kataloogid ja seejärel soovi korral nendega midagi Konqueroris ette võtta.

Peatükk 2. Filelighti seadistamine
Filelighti seadistamine

# Peatükk 2. Filelighti seadistamine

Filelighti seadistustedialoogis on Filelighti seadistamiseks kaks kaarti: Skaneerimine ja Välimus. Alljärgnevalt kirjeldame mõlemat kaarti. Filelighti seadistustedialoogi saab avada menüükäsuga Seadistused → Filelighti seadistamine.

## Skaneerimine

Skaneerimiskaardil saab määrata, kuidas Filelight katalooge skaneerib. Kastis Ei skaneerita katalooge saab valida kataloogid, mis jäetakse skaneerimisel arvestamata. See on üsna kasulik kataloogide korral, milles sul puudub lugemisõigus, või kataloogide puhul, mis kuuluvad virtuaalsesse failisüsteemi (näiteks /proc). Kataloogi lisamiseks nimekirja klõpsa nupule Lisa... See avab dialoogi, kus saad kataloogipuust valida vajaliku kataloogi. Kataloogi eemaldamiseks vali see nimekirjast ja klõpsa nupule Eemalda.

Skaneerimine üle failisüsteemi piiride võimaldab uurimisel siseneda kataloogidesse, mis kuuluvad mõnda muusse failisüsteemi. Kui see on märkimata, siis näiteks ei skaneerita enamasti kataloogi `/mnt` sisu, kui alustad skaneerimist juurkataloogist `/`. Võrgufailisüsteemide, näiteks NFS-i või Samba ressursside, skaneerimine võib tekitada väga suure võrguliikluse. Nende välistamiseks tuleb märkida valik Välja arvatud võrgufailisüsteemid. Teine valik Välja arvatud eemaldatavad andmekandjad takistab Filelightilt skaneerimast eemaldatavaid andmekandjaid (nt. CD-ROM-id).

Välimus
Välimus

## Välimus

Kaardil Välimus saab kohandada Filelighti väljanägemist.

Sektsioonis Värviskeem saab valida Filelighti värviskeemi. Valikuteks on vikerkaar, süsteemi värvid ja kõrge kontrast. Liuguriga Kontrast saab muuta lõikude kontrasti, et need paremini näha oleks.

Märkekastiga Antialiase kasutamine saab lubada või keelata antialiase kasutamise Filelighti aknas. Märkimise korral on lõigud üldiselt märksa selgemini näha.

Kasti Muutuvad pealdisefondi suurused märkimisest on kasu eriti siis, kui sul on pikkade nimetustega faile või katalooge. Selle märkimisel muudetakse fondi suurust, et nimetused paremini ära mahuksid. Sisselülitamisel saab kasutada ka kerimiskasti Minimaalne fondisuurus, mis võimaldab valida väikseima kasutatava fondisuuruse.

Väikeste failide näitamine on vaikimisi keelatud, sest need kipuvad enamasti Filelighti vaate liiga kirjuks muutma. Kui aga soovid, et Filelight näitaks ka väikseid faile, lülita see sisse. Need failid ühendatakse ühtsesse “mitmiklõiku”.

Peatükk 3. Filelighti kasutamine
Filelighti kasutamine

# Peatükk 3. Filelighti kasutamine

## Filelighti käivitamine

Filelighti võib käivitada K-menüüst või käsurealt.

### K-menüüst

Ava KDE programmide menüü klõpsuga paneeli paiknevale suure K ikoonile. See avab programmide menüü. Vii hiir kirje Utiliidid peale ja vali avanevast alammenüüst Filelight.

### Käsurealt

Filelighti saab käivitada lihtsalt selle nime käsureal andes. Kui lisada ka kataloogi nimi, nagu alltoodud näites, hakkab rakendus kohe skaneerima määratud kataloogi.

    %filelight /home

Kataloogide uurimine
Kataloogide uurimine

## Kataloogide uurimine

Kataloogi skaneerimisel näidatakse selle sisu failikaardina. Kataloogi skaneerimiseks kasuta menüüd Skaneerimine või kirjuta vajalik URL otse asukohareale.

Failikaardi uurimine
Failikaardi uurimine

## Failikaardi uurimine

Kui skaneerimine on lõppenud, näidatakse skaneeritud kataloogi failikaardina. See kujutab endast mitut kontsentrilist lõikudeks jagatud ringi. Värvilised lõigud on kataloogid, hallid lõigud failid. Lõikude suurus vastab failide suurusele. Lõigud võivad olla pesastatud, see tähendab, et näiteks `/home/marek` on üks tase väljapool lõiku `/home`, kuid selle raames. Lõikudele on lisatud nimi ning hiire viimisel lõigu kohale näed antud lõigu ja selle alamlõikude üksikasju.

Katalooge saab avada vaikimisi failihaladuris või Konsoles, kasutades vastava lõigu kontekstimenüüd. Klõps hiire keskmise nupuga avab failid MIME tüübi järgi, nt. pildid rakendusega Gwenview. Lõigul paremklõpsu tehes avaneb skaneeritud kataloogi kontekstimenüü käskudega kopeerida kataloogi asukoht lõikepuhvrisse või kustutada kataloog või fail. Klõps hiire vasaku nupuga lõigule keskendab vaate just sellele lõigule.

Peatükk 4. Menüüde ja käskude seletused
Menüüde ja käskude seletused

# Peatükk 4. Menüüde ja käskude seletused

Menüü Skaneerimine

Skaneerimine → Skaneeri kataloogi...

  Avab kataloogi valimise dialoogi, kus saab valida skaneeritava kataloogi.

Skaneerimine → Skaneeri kodukataloogi (Ctrl+Home)

  Käivitab kasutaja kodukataloogi skaneerimise.

Skaneerimine → Skaneeri juurkataloogi

  Käivitab juurkataloogi skaneerimise.

Skaneerimine → Skaneeri uuesti (F5)

  Käivitab skaneeritud kataloogi uue skaneerimise, mis on kasulik juhul, kui vahepeal on failisüsteemis midagi muudetud.

Skaneerimine → Peata (Esc)

  Peatab käimasoleva skaneerimise.

Skaneerimine → Välju (Ctrl+Q)

  Lõpetab Filelighti töö.

Menüü Vaade

Vaade → Suurenda (Ctrl++)

  Suurendab failikaardi vaadet.

Vaade → Vähenda (Ctrl+-)

  Vähendab failikaardi vaadet.

Menüü Liikumine

Liikumine → Üles (Alt+Nool üles)

  Liigub failisüsteemis ühe taseme võrra ülespoole.

Liikumine → Tagasi

  Liigub failisüsteemi sirvimise ajaloos ühe sammu tagasi.

Liikumine → Edasi

  Liigub failisüsteemi sirvimise ajaloos ühe sammu edasi.

Lisaks on Filelightil tavapärased KDE seadistuste ja abimenüü elemendid, mille kohta leiab rohkem teavet KDE põhialuste käsiraamatu osadest Menüü Seadistused ja Menüü Abi.

Peatükk 5. Autorid ja litsents
Autorid ja litsents

# Peatükk 5. Autorid ja litsents

## Filelight

Rakenduse autoriõigus 2006: Max B. Howell `(max.howell AT methylblue.com)`

Rakenduse autoriõigus 2008-2013: Martin Sandsmark `(martin.sandsmark AT kde.org)`

Käesolev programm on litsenseeritud vastavalt GNU Üldise Avaliku Litsentsi tingimustele.

Dokumentatsioon
Dokumentatsioon

## Dokumentatsioon

Dokumentatsiooni autoriõigus 2003: Max B. Howell `(max.howell AT methylblue.com)`

Dokumentatsiooni autoriõigus 2009: Martin Sandsmark `(martin.sandsmark AT kde.org)`

Tõlge eesti keelde: Marek Laane `(bald AT smail.ee)`

Käesolev dokumentatsioon on litsenseeritud vastavalt GNU Vaba Dokumentatsiooni Litsentsi tingimustele.

Lisa A. Paigaldamine
Paigaldamine

# Lisa A. Paigaldamine

## Filelighti hankimine

Filelight on osa KDE projektist http://www.kde.org/.

Filelight asub paketis kdeutils KDE projekti peamises FTP saidis ftp://ftp.kde.org/pub/kde/.

Kompileerimine ja paigaldamine
Kompileerimine ja paigaldamine

## Kompileerimine ja paigaldamine

Et Filelight oma süsteemis kompileerida ja paigaldada, anna Filelight baaskataloogis järgmised käsud:

    % ./configure
    % make
    % make install

Kuna Filelight kasutab autoconf'i ja automake'i, ei tohiks kompileerimisel probleeme esineda. Kui neid siiski ette tuleb, anna sellest palun teada KDE meililistides.